CELEX: 52015PC0547
Language: da
Date: 2015-10-29 00:00:00
Title: Henstilling med henblik på RÅDETS AFGØRELSE om fornyelse af Det Europæiske Atomenergifællesskabs (Euratoms) deltagelse i rammeaftalen om internationalt samarbejde om forskning i og udvikling af nukleare Generation IV-energisystemer

EUROPA-KOMMISSIONEN
            Bruxelles, den 29.10.2015
            COM(2015) 547 final
            Henstilling med henblik på
            RÅDETS AFGØRELSE
            om fornyelse af Det Europæiske Atomenergifællesskabs (Euratoms) deltagelse i rammeaftalen om internationalt samarbejde om forskning i og udvikling af nukleare Generation IV-energisystemer
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Generation IV International Forum (GIF) er, som angivet i GIF-charteret, en ramme for internationalt samarbejde inden for forskning og udvikling, der blev lanceret på USA's initiativ i 2001. Målet er at samle bestræbelserne for at udvikle nye nukleare energisystemer, som vil give en pålidelig energiforsyning, samtidig med at der tages højde for problemstillinger vedrørende nuklear sikkerhed, affaldsminimering, ikke-spredning og offentlighedens betænkeligheder.
            
            
               På grundlag af Kommissionens beslutning K(2002) 4287 af 4. november 2002 tiltrådte Det Europæiske Atomenergifællesskab (herefter benævnt "Euratom") GIF ved den 30. juli 2003 at underskrive "charteret for Generation IV International Forum" (i det følgende benævnt "charteret"). Dette charter var oprindelig blevet underskrevet af de først tiltrådte lande i 2001. Euratoms deltagelse i charteret blev forlænget efter Kommissionens beslutning C(2011) 4504 af 29. juni 2011. Den oprindelige 10-års periode blev ved den lejlighed lavet om til en ubegrænset periode, medmindre denne enstemmigt bringes til ophør. Ethvert medlem (og dermed også Euratom) kan dog trække sig GIF med 90 dages skriftligt varsel. charteret har ikke nogen bestemmelser vedrørende finansielle arrangementer eller særlige budgetallokeringer mellem parterne. Den falder derfor ind under anvendelsesområdet for artikel 101, tredje afsnit, i Euratom-traktaten.
            
            
               For at gennemføre GIF-charteret har de underskrivende parter indgået en juridisk bindende rammeaftale for internationalt samarbejde om forskning i og udvikling af nukleare Generation IV-energisystemer, som præciserer betingelserne for samarbejde og efterfølgende system- og projektaftaler.
            
            
               I henhold til artikel 101, andet afsnit, i Euratom-traktaten og Rådets afgørelse 14929/05, efterfulgt af Kommissionens afgørelse K(2006) 7, tiltrådte Euratom rammeaftalen den 24. januar 2006, hvor den behørigt bemyndigede kommissær undertegnede et tiltrædelsesinstrument (som så blev deponeret hos Organisationen for Økonomisk Samarbejde og Udvikling den 10. februar 2006 i Paris. Det Fælles Forskningscenter (JRC) blev bekræftet som koordinator for Fællesskabets deltagelse i GIF og er dermed Euratoms "GIF-ansvarlige" i overensstemmelse med rammeaftalens artikel III. 2.
            
            
               Frankrig og Det Forenede Kongerige var allerede parter i rammeaftalen. For at sikre en konsekvent linje blev følgende erklæring fra Euratom knyttet til Rådets afgørelse 14929/05 som godkendte Euratoms oprindelige tiltrædelse af aftalen:
            
            
               "Som part i denne rammeaftale deltager Euratom fuldt ud i alt samarbejde og alle drøftelser vedrørende denne rammeaftale og enhver systemaftale, som det underskriver. Euratom og dets medlemsstater, der er parter i rammeaftalen — i øjeblikket Frankrig og Det Forenede Kongerige — vil nøje samordne og afstemme deres positioner, før der tages nogen væsentlige beslutninger vedrørende gennemførelsen af rammeaftalen og aftalerne for de forskellige systemer".
            
            
               Rammeaftalen trådte i kraft den 28. februar 2005 for en periode på 10 år og blev forlænget den 26. februar 2015, hvor fire parter gav deres samtykke til at være bundet af en aftale om forlængelse. Det er derfor muligt for Euratom og andre underskrivende parter, der ikke var i stand til at afslutte deres interne godkendelsesprocedurer i tide, at forny deres deltagelse gennem en senere underskrivelse.
            
            
               2.EURATOMS AKTIVITETER UNDER RAMMEAFTALEN
            
            
               I løbet af det seneste årti har GIF gjort store fremskridt inden for en solid retlig ramme for samarbejde, f.eks. projektering og gennemførelse af fælles projekter baseret på betydelige F&U-investeringer fra hele verden, og projektering og/eller bygning af prototypedemonstrationer, f.eks. Frankrigs og Ruslands hurtige natriumreaktorer (SFR) og Kinas reaktor med meget høje temperatur (VHTR).
            
            
               Euratom har været meget aktiv i GIF i denne periode og har som eneste part underskrevet og deltaget i alle seks reaktorsystemer (systemaftaler), og alle tre tværgående aftaler ("sikkerhed og pålidelighed", "økonomi" og "spredningsresistens og fysisk beskyttelse"). Euratoms repræsentanter er formænd for tre af de seks reaktorsystemer (Supercritical Water Reactor, Lead Fast Reactor og Gas-cooled Fast Reactor), og der er inden for hvert system projektaftaler, hvor det tekniske arbejde udføres. Euratom er med i de fleste projektaftaler, og bidragene kommer fra både direkte og indirekte aktioner under Euratoms rammeprogram for forskning og uddannelse. 
            
            
               Der er stadig meget at gøre, før Generation IV-systemer bliver en realitet. I det kommende årti vil indsatsen være fokuseret på:
            
            
               — fortsat F&U i Generation IV-systemer
            
            
               — udvikling af avancerede forskningsfaciliteter
            
            
               — inddragelse af erhvervslivet i projekteringen af Generation IV-systemer og
            
            
               — udvikling af fremtidens arbejdsstyrke.
            
            
               Det er derfor hensigtsmæssigt, at Euratom fortsat deltager i rammeaftalen og at godkende dens forlængelse ved at anvende den specifikke forlængelsesmekanisme i rammeaftalens artikel XII, stk. 3.
            
            
               3.JURIDISKE ASPEKTER AF FORSLAGET
            
         
         
            
               Aftalen skal forlænges på grundlag af artikel 101, andet afsnit, i Euratom-traktaten.
            
            
               I juni 2014 blev der på vegne af depositaren (OECD) af GIF's tekniske sekretariat udsendt et notat om forlængelsen af rammeaftalen, som gav de underskrivende parter tre muligheder for at forlænge aftalen:
            
            
               "1. 
                     Specifik forlængelsesprocedure — Parterne kan nå til enighed om at forlænge varigheden af rammeaftalen ved hjælp af den specifikke procedure, der er fastsat i artikel XII, stk. 3, i rammeaftalen (mulighed 1)
            
            
               2. 
                     Ændring af aftalen — Hvis parterne ikke kan nå til enighed om mulighed 1, har de mulighed for at ændre rammeaftalen ved den procedure, der er fastsat i artikel XII, stk. 4 (mulighed 2)
            
            
               3. 
                     Aftalen udløber og der indgås en ny aftale — Endelig, hvis parterne ikke kan nå til enighed om en forlængelse eller ændring, kan de lade rammeaftalen udløbe og indgå en ny rammeaftale, der udgør en ny international traktat (mulighed 3)."
            
            
               Den GIF-ansvarlige støttede løsning 1, eftersom det syntes at være den hurtigste måde til at forlænge aftalen, og parterne havde udtrykkeligt fastsat en specifik forlængelsesprocedure, der er forskellig fra proceduren for andre ændringsforslag. Den 14. oktober 2014 forelagde den amerikanske delegation til OECD (der er depositar) for de andre parter, herunder Euratoms GIF-ansvarlige (via EEAS), et udkast til en aftale om forlængelse af den rammeaftale for internationalt samarbejde om forskning i og udvikling af nukleare Generation IV-energisystemer, som skal undertegnes som led den specifikke forlængelsesprocedure.
            
            
               Den oprindelige hensigt var, at GIF-politikgruppen skulle vedtage en afgørelse om forlængelse af rammeaftalen i 10 år, dvs. indtil den 28. februar 2025, i overensstemmelse med den specifikke forlængelsesprocedure, på mødet den 17.- 18. december 2014 (eller ved skriftlig procedure). I betragtning af nogle parters (herunder Euratoms) procedurale krav og for at bevare sondringen mellem GIF-politikgruppemøder, som indkaldes under GIF-charteret, på den ene side, og den formelle mellemstatslige rammeaftale på den anden side, drøftede politikgruppen dog ikke forlængelsen på mødet.
            
            
               Efter fremsættelse af bemærkninger og meningsudvekslinger om forlængelsesproceduren og udkastet til en aftale om forlængelse blev et nyt forslag til en aftale om forlængelse udsendt efter mødet i december 2014 med støtte fra et flertal af parternes repræsentanter. Den foreslåede løsning, var, at forlængelsen bør træde i kraft, når mindst tre parter har afgivet deres samtykke til at være bundet heraf. Fire parter (Frankrig, Japan, Sydkorea og USA) anførte, at de var i stand til at give deres samtykke til at være bundet fra eller inden den 28. februar 2015, således at aftalen kunne træde i kraft på denne dato.
            
            
               De andre parter mente, at, i henhold til artikel XII, stk. 3, i den eksisterende rammeaftale, ville alle parters undertegnelse frem til denne dato (også med forbehold af senere accept) angive deres samtykke til forlængelsen. Euratoms GIF-ansvarlige tilkendegav, at denne metode til afgivelse af samtykke ikke kunne accepteres. De øvrige parter kunne acceptere som tilstrækkeligt, at Euratoms GIF-ansvarlige fremsendte et brev til depositarens sekretariat, som udtrykte støtte til den forlængelsesprocedure, som de øvrige parter havde indledt.
            
            
               Fire parter underskrev den vedlagte aftale om forlængelse den 26. februar 2015. Den kan undertegnes på vegne af Euratom, så snart Rådet godkender fornyelsen.
            
            
               Kommissionen mener, at afgørelsen om fornyelse af rammeaftalen er betydningsfuld og har derfor gennem sin GIF-ansvarlige, samordnet sin holdning med Frankrigs. (Det Forenede Kongerige har i mellemtiden trukket sig som separat part i aftalen, men er ligesom de andre medlemsstater fortsat part i aftalen som Euratom-medlemsstat).
            
            
               Kommissionen mener, at den foreslåede fornyelse af rammeaftalen er acceptabel for Fællesskabet og forelægger derfor denne henstilling med henblik på Rådets beslutning i overensstemmelse med artikel 101, andet afsnit, i Euratom-traktaten.
            
            
               Fornyelse af aftalen kræver Rådets godkendelse, idet aftalen fortsat vil fastlægge klare betingelser for forskningssamarbejde inden for GIF. Hertil kommer, at fornyelsesperioden dækker mere end to af Euratoms forsknings- og uddannelsesprogrammer, så der er brug for mindst to rådsafgørelser for at sikre Euratoms deltagelse i GIF i overensstemmelse med Rådets forordninger om eksisterende og kommende Euratom forsknings- og undervisningsprogrammer.
            
            
               Euratoms deltagelse i GIF bør fortsat være omfattet af Rådets forordninger om Euratoms forsknings- og uddannelsesprogrammer. Som anført i GIF-charteret, fastlægger hvert medlem arten af sin deltagelse i GIF’s aktiviteter. 
            
            
               Rådets forordning (Euratom) nr. 1314/2013 om forsknings- og uddannelsesprogrammet for Det Europæiske Atomenergifællesskab (2014-2018), som komplementerer Horisont 2020-rammeprogram for forskning og innovation, indeholder udtrykkelige bestemmelser, som beføjer den GIF-ansvarlige til at fortsætte sine aktiviteter under GIF-rammeaftalen. Under "aktiviteter, der er nødvendige for at nå programmets mål", bilag I til forordningen, står der med henvisning til "JRC's direkte aktioner":
            
            
               "Som Euratoms GIF-ansvarlige for Generation IV Forum (GIF) vil JRC fortsat koordinere Fællesskabets bidrag til GIF."
            
            
               Under "internationalt samarbejde med tredjelande og internationale organisationer" står der med henvisning til Euratom:
            
            
               "Det internationale samarbejde på området for nuklear forskning og innovation med udgangspunkt i fælles mål og gensidig tillid skal fortsættes med henblik på at skabe klare og betydelige fordele for EU og dets miljø. Som bidrag til opfyldelsen af de specifikke målsætninger, der er fastsat i artikel 3, skal Fællesskabet søge at styrke EU's videnskabelige og tekniske ekspertise gennem internationale samarbejdsaftaler og fremme den europæiske kerneindustris adgang til nye vækstmarkeder. Internationale samarbejdsaktiviteter skal fremmes gennem multilaterale rammer, som f.eks. IAEA, OECD, ITER og GIF) ....".
            
            
               Fornyelsen af rammeaftalen synes derfor at have været betragtet som hensigtsmæssig inden for rammerne af Euratoms bidrag til Horisont 2020.
            
            
               På baggrund af det foregående foreslår Kommissionen, at Rådet i medfør af artikel 101, andet afsnit, i Euratom-traktaten vedtager det vedlagte udkast til henstilling til Rådets afgørelse om godkendelse af fornyelse af Euratoms deltagelse i GIF-rammeaftalen og bemyndiger den til at undertegne den vedlagte aftale om forlængelse.
            
         
         
            
               4.[VIRKNINGER FOR BUDGETTET] 
            
            
               [ikke relevant]
            
            
               5.FAKULTATIVE ELEMENTER 
            
            
               [ikke relevant]
            
            
               Henstilling med henblik på
            
            
               RÅDETS AFGØRELSE
            
            
               om fornyelse af Det Europæiske Atomenergifællesskabs (Euratoms) deltagelse i rammeaftalen om internationalt samarbejde om forskning i og udvikling af nukleare Generation IV-energisystemer
            
            
               RÅDET FOR DEN EUROPÆISKE UNION HAR 
            
            
               under henvisning til traktaten om oprettelse af Det Europæiske Atomenergifællesskab (Euratom), særlig artikel 101, stk. 2,
            
            
               under henvisning til henstilling fra Europa-Kommissionen, og
            
            
               ud fra følgende betragtninger:
            
            
               (1)Generation IV International Forum (GIF) er en ramme for internationalt samarbejde inden for forskning og udvikling, der blev lanceret på USA's initiativ i 2001. Målet er at samle bestræbelserne for at udvikle nye nukleare energisystemer, som vil give en pålidelig energiforsyning, samtidig med at der tages højde for problemstillinger vedrørende nuklear sikkerhed, affaldsminimering, ikke-spredning og offentlighedens betænkeligheder.
            
            
               (2)Fornyelsen af Euratoms deltagelse i denne rammeaftale er uafhængig af enhver afgørelse om omfanget af deltagelse i de forskellige GIF-systemaftaler og tilhørende projektaftaler. Euratom vil individuelt fastlægge arten af sine bidrag (intellektuelle og finansielle) til GIF’s aktiviteter.
            
            
               (3)Den 30. juli 2003 tiltrådte Euratom på grundlag af Kommissionens afgørelse K(2002) 4287 GIF ved at undertegne det charter, som de oprindelige undertegnende parter havde underskrevet i 2001. Efter Kommissionens afgørelse C(2011) 4504 blev Euratom’s første 10-årige tiltrædelse til charteret forlænget på ubestemt tid, med forbehold af enstemmig tilbagetrækning af medlemsstaternes samtykke. Alle GIF-medlemmer (herunder Euratom) kan udtræde med et skriftligt varsel på 90 dage. Da charteret ikke indeholder bestemmelser vedrørende finansielle arrangementer eller særlige budgetallokeringer mellem parterne, er det omfattet af artikel 101, tredje afsnit, i Euratom-traktaten.
            
            
               (4)For at gennemføre GIF-charteret har de underskrivende parter indgået en juridisk bindende rammeaftale blandt medlemmerne af det internationale samarbejde om forskning i og udvikling af nukleare Generation IV-energisystemer, som præciserer betingelserne for samarbejde og efterfølgende system- og projektaftaler.
            
            
               (5)På grundlag af Rådets afgørelse 14929/05 af 20. december 2005, fulgt af Kommissionens afgørelse K(2006) 7 af 12. januar 2006, der er vedtaget i medfør af artikel 101, andet afsnit, i Euratom-traktaten, har Euratom også tiltrådt rammeaftalen den 24. januar 2006, hvor den behørigt bemyndigede kommissær undertegnede et tiltrædelsesinstrument (som så blev deponeret hos Organisationen for Økonomisk Samarbejde og Udvikling den 10. februar 2006 i Paris). Det Fælles Forskningscenter (JRC) blev bekræftet som koordinator for Fællesskabets deltagelse i GIF og er dermed Euratom's "GIF-ansvarlige" i overensstemmelse med rammeaftalens artikel III. 2.
            
            
               (6)Rammeaftalen trådte i kraft den 28. februar 2005 for en periode på 10 år og blev forlænget den 26. februar 2015, hvor fire parter gav deres samtykke til at være bundet af den tilknyttede aftale om forlængelse. Dette er i overensstemmelse med den specifikke forlængelsesprocedure, der er fastsat i selve rammeaftalen. Det er derfor muligt for Euratom og andre underskrivende parter, der ikke var i stand til at afslutte deres interne godkendelsesprocedurer i tide, at forny deres deltagelse gennem en senere undertegnelse.
            
            
               (7)Kommissionens fornyelse af rammeaftalen på Euratoms vegne gennem undertegnelse af aftalen om forlængelse i overensstemmelse med den specifikke forlængelsesprocedure bør derfor godkendes —
            
            
               VEDTAGET DENNE AFGØRELSE:
            
            
               Eneste artikel
            
         
         
            
               Kommissionens fornyelse på vegne af Det Europæiske Atomenergifællesskab af rammeaftalen om internationalt samarbejde om forskning i og udvikling af nukleare Generation IV-energisystemer gennem undertegnelse af aftalen om forlængelse, godkendes herved. Teksten til aftalen om forlængelse er knyttet til denne afgørelse.
            
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
      
    ---documentbreak--- 
      
         
               EUROPA-KOMMISSIONEN
            Bruxelles, den 29.10.2015
            COM(2015) 547 final
            BILAG
            Aftale om forlængelse af rammeaftalen for internationalt samarbejde om forskning i og udvikling af nukleare Generation IV-energisystemer
            til
            Henstilling med henblik på Rådets afgørelse 
            om godkendelse af fornyelsen af Det Europæiske Atomenergifællesskabs (Euratoms) deltagelse i rammeaftalen om internationalt samarbejde om forskning i og udvikling af nukleare Generation IV-energisystemer 
            
               
         
         
            
               BILAG
            
            
               Aftale om forlængelse af rammeaftalen for internationalt samarbejde om forskning i og udvikling af nukleare Generation IV-energisystemer
            
            
               til
            
            
               Henstilling med henblik på Rådets afgørelse 
            
            
               om godkendelse af fornyelsen af Det Europæiske Atomenergifællesskabs (Euratoms) deltagelse i rammeaftalen om internationalt samarbejde om forskning i og udvikling af nukleare Generation IV-energisystemer 
            
            
               AFTALE OM FORLÆNGELSE AF RAMMEAFTALEN FOR INTERNATIONALT SAMARBEJDE OM FORSKNING I OG UDVIKLING AF NUKLEARE GENERATION IV-ENERGISYSTEMER
            
            
               Canadas regering, Det Europæiske Atomenergifællesskab, Folkerepublikken Kinas regering, Den Franske Republiks regering, Japans regering, Republikken Koreas regering, Den Russiske Føderations regering, Den Sydafrikanske Republiks regering, Det Schweiziske Forbunds regering, og Amerikas Forenede Staters regering, hver især som part i rammeaftalen om internationalt samarbejde om forskning og udvikling af nukleare fjerdegenerationsenergisystemer udfærdiget i Washington den 28. februar 2005 (herefter benævnt "rammeaftalen"), samlet benævnt "parterne",
            
            
               som ØNSKER at fortsætte et vellykket og gensidigt fordelagtigt samarbejde, der er gennemført i henhold til den hidtige rammeaftale
            
            
               som NOTERER sig ajourføringen af teknologikøreplanen (Technology Roadmap) for nukleare Generation IV-energisystemer (januar 2014)
            
            
               som HENVISER til artikel XV i rammeaftalen, hvorefter ethvert samarbejde, som påbegyndes under rammeaftalen, men som ikke er afsluttet ved rammeaftalens udløb eller ophør, kan fortsættes og afsluttes i henhold til rammeaftalens bestemmelser og
            
            
               som HANDLER i henhold til artikel XII, stk. 3, i rammeaftalen,
            
            
               er blevet enige om følgende:
            
            
               Artikel I
            
            
               Forlængelse af rammeaftalen
            
            
               Med forbehold af artikel XII, stk. 5, i rammeaftalen, forlænges rammeaftalen med en periode på ti (10) år, indtil den 28. februar 2025.
            
            
               Artikel II
            
            
               Undertegnelse og ikrafttræden
            
            
               1. Denne aftale træder i kraft for de parter, der har givet deres samtykke til at være bundet af den, på den dato, hvor tre parter har afgivet deres samtykke til at være bundet af den.
            
            
               2. Parterne giver deres samtykke til at være bundet enten ved undertegnelse uden forbehold for godkendelse eller ved undertegnelse med forbehold af godkendelse efterfulgt af deponering af et godkendelsesinstrument hos depositaren.
            
         
         
            
               3. For en part, som har givet sit samtykke til at være bundet efter datoen for denne aftales ikrafttræden, træder aftalen i kraft for den pågældende part på dagen for dens undertegnelse uden forbehold for godkendelse eller på datoen for deponeringen af partens godkendelsesinstrument hos depositaren.
            
            
               4. Parterne agter, i overensstemmelse med artikel XV i rammeaftalen, i henhold til bestemmelserne i rammeaftalen at fortsætte samarbejde, som er påbegyndt, men ikke afsluttet pr. 28. februar 2015, med de parter i rammeaftalen, for hvilke denne aftale ikke er trådt i kraft den 28. februar 2015.
            
            
               Artikel III
            
            
               Depositar
            
            
               Aftalens originaleksemplar deponeres hos generalsekretæren for Organisationen for Økonomisk Samarbejde og Udvikling.
            
            
               Til BEKRÆFTELSE HERAF har undertegnede befuldmægtigede underskrevet denne aftale.
            
            
               Udfærdiget i ét originaleksemplar på engelsk og fransk, idet hver af disse tekster har samme gyldighed.
            
            
            
               FOR CANADAS REGERING:
            
            
               Dato:
            
            
            
               FOR DET EUROPÆISKE ATOMENERGIFÆLLESSKAB:
            
            
               Dato:
            
            
            
               FOR FOLKEREPUBLIKKEN KINAS REGERING:
            
            
               Dato:
            
            
            
               FOR DEN FRANSKE REPUBLIKS REGERING:
            
            
               Dato:
            
            
         
         
            
               FOR JAPANS REGERING:
            
            
               Dato:
            
            
            
               FOR REPUBLIKKEN KOREAS REGERING:
            
            
               Dato:
            
            
            
               FOR DEN RUSSISKE FØDERATIONS REGERING:
            
            
               Dato:
            
            
            
               FOR REPUBLIKKEN SYDAFRIKAS REGERING:
            
            
               Dato:
            
            
            
               FOR DET SCHWEIZISKE FORBUNDS REGERING:
            
            
               Dato:
            
            
            
               FOR AMERIKAS FORENEDE STATERS REGERING:
            
            
               Dato: